Line Barfod (EL), 2004-01-20:
Jeg håber, at der, når socialministeren har haft tid til at lave sin nye handleplan færdig, fortsat kommer tiltag til at forebygge, at kvinder kommer ud i prostitution, men nok så væsentligt også tiltag til at forebygge, at nogle mænd finder på at købe ydelser hos prostituerede.
Jeg går ud fra, at der i bemærkningen om, at nu havde der været en kampagne i aviserne, ikke lå, at så skulle der ikke være mere.
Så jeg håber, at der også kommer andet.
Jeg tror ikke, at aviskampagner er nok, og jeg tror, at vi ud over den her sociale indsats, som Kristendemokraterne foreslår, og som vi mener må være et absolut minimum, skal se langt mere på, hvordan vi ændrer holdninger.
Vi har jo fra Enhedslistens side fremsat et forslag om, at man skal udvide undervisningen i skolerne kraftigt, så børn og unge lærer at sætte grænser og lærer at respektere hinandens grænser.
Vi håber, at hvis vi i langt større omfang lærer børn og unge om, hvor grænserne går, hvad der er i orden, og hvad der ikke er i orden i forhold til sex, hvor man skal respektere hinanden, og hvordan man kan gøre det, at der nogle holdninger så vil flytte sig, efterhånden som de her børn og unge bliver voksne, og at det også kan betyde for de enkelte, at de ikke prostituerer sig, henholdsvis køber ydelser hos prostituerede.
Det hænger selvfølgelig også meget sammen med, hvad vi så gør generelt med hensyn til de sociale vilkår.
Selvfølgelig er det vigtigt med den her målrettede sociale indsats, som Kristendemokraterne foreslår.
Man kan dårligt forestille sig, at man kan gøre mindre end det her.
Men det helt afgørende er at få ændret på de sociale vilkår, der fører til, at nogle kvinder kommer ud i prostitution.
Så er der det helt store med hensyn til, hvad vi kan gøre i forhold til resten af verden, også i forhold til vores nærområder, hvor jeg er meget ked af, at man skærer så drastisk ned på ulandsbistanden, fordi det har stor betydning, men også for så vidt angår forholdene i Danmark, handler det meget om at få nogle bedre sociale vilkår.
For nu at tage en af de grupper, som har været en del i pressen på det seneste, de studerende kvinder, som vælger prostitution, er det jo oplagt at se på, om ikke vi skulle hæve SU'en, så man kan leve af den, så der ikke er nogen, der er tvunget ud i prostitution, især ikke forsørgere; vi må håbe, at det på et tidspunkt kan lade sig gøre at sikre, at man har et leveniveau, der er så højt, at ingen af sociale årsager føler sig tvunget ud i prostitution.
Så er det klart, at med hensyn til dem, der alligevel kommer ud i det, fordi de har vænnet sig til at have et meget højt leveniveau, er det væsentligt med de her forskellige tiltag målrettet mod dem, der er ude i prostitution, som ligger i forslaget fra Kristendemokraterne.
Så er der spørgsmålet om de udenlandske kvinder, som vi jo også har haft inde i debatten, og hvor vi håber, at det på et tidspunkt kan lykkes os i Danmark at komme lige så langt, som man er i andre lande med at tage hensyn til, at disse kvinder altså er kommet hertil ofte som led i menneskehandel og andet; at sikre, at de får nogle ordentlige vilkår og ikke bare bliver sendt tilbage til ingenting i deres hjemlande, men at vi rent faktisk sikrer dem mulighed for en ordentlig tilværelse.
Så vi synes, at det her er et godt udgangspunkt, og vi håber, at det meget hurtigt kan lykkes at få det gennemført, og at vi så kan komme videre med debatten og få en lang række andre tiltag sat i gang også.